12 bybusser i Holbæk kører for tiden rundt med en reklame, der handler om en mand med en sag.

Manden er 56-årige Lars Bremer. Han bor i Ugerløse og er borger i Holbæk Kommune i Nordvestsjælland. Og han er skuffet over kommunen. Så skuffet, at han selv har købt annoncerne, der vil være at se på busserne frem til på søndag.

På busreklamerne står der »Bliver dit handicap respekteret? Det bliver mit ikke!«. Lars Bremer er nemlig handicappet. Han lider af medfødt, cerebral parese (CP), er lam i begge ben, kan ikke gå og sidder i kørestol.

Derfor har han brug for en handicapbil. Betalt at kommunen sådan som serviceloven foreskriver, og hvilket kommunen gerne vil. Men ikke lige præcis den bil, Lars Bremer mener, han har brug for, så han kan passe sit arbejde og leve sit liv så normalt som muligt.

Det er den umiddelbare årsag til, at han siden 9. maj har betalt for annoncerne på de 12 busser. Men for Lars Bremer handler det om meget mere end blot ham selv, en bil og den uret, han føler sig udsat for af Holbæk Kommune. Det handler også om den uret, som handicappede i al almindelighed bliver udsat for i samfundet og af det offentlige.

»Kommunen vil bevilge mig en handicapbus. Men den kan jeg ikke parkere derhjemme eller i P-kælderen på mit arbejde. Jeg har brug for en anden og mindre model, noget i stil med en folkevognsbus, men det vil kommunen altså ikke give mig,« fortæller han:

Har altid forsøgt at være en god borger

»Sådan er det, hver gang jeg skal kæmpe for hjælpemidler. Jeg har aldrig været arbejdsløs, har altid forsøgt at være en god borger og prøvet at klare mig selv på trods af mit handicap og alt det, jeg har været igennem, og alligevel evner systemet ikke at hjælpe mig nu. Ærligt talt, det er for langt ude.«

bus OLYMPUS DIGITAL CAMERA Fold sammen Læs mere Læs mere

Lars Bremer har gennem årene ofte og gerne deltaget i debatten om spastisk lammedes og andre handicappedes rettigheder. Han har været i radioen, i Berlingske og i en lang række andre medier. Sidste år betalte han af egen lomme i forbindelse med valgkampen annoncer på to københavnske buslinjer med ordlyden »Det Danmark, som vi med handicap kender«.

Dengang reagerede han på en sag med den handicappede lokalpolitiker Kristian Hegaard (R) fra Fredensborg Kommune, der i forbindelse med en afstemning om tilskud til kørestolsbrugere blev erklæret inhabil af de andre politikere, fordi han selv sidder i kørestol.

Tvunget til at lægge arm med systemet

»Det her handler ikke kun om mig. Det handler om respekten for alle handicappede. Og om at skabe forståelse for en sygdom som min, som der er så mange fordomme omkring. Det er, som om man skal yde 110 procent for at blive accepteret 95 procent.«

Lars Bremer fremhæver, hvordan mange handicappede må leve med at blive testet for deres arbejdsduelighed i forbindelse med førtidspension, på trods af at de ifølge ham ikke er i stand til at arbejde.

»Hvis du spørger mig, om jeg ville have lavet kampagnen, hvis jeg ikke havde sagen om bil kørende, så er svaret ja. Det er, som at vi svage borgere hele tiden er tvunget til at lægge arm med systemet for at få hjælp,« siger han:

»Hvorfor skal folk testes for arbejdsduelighed, og om de kan arbejde i 12 minutter, hvis de har svære handicap? Hvorfor ikke bare give dem den førtidspension, de gerne vil have? De har rigeligt at slås med, når de lider af muskelsvind eller rygmarvsbrok. Det er, som om vi bliver slået i hartkorn med Dovne Robert eller Fattig-Carina. Det kan ikke være meningen.«

Selv arbejder han i dag som IT-koordinator i Cowi. Han er uddannet teknisk tegner og har en arbejdsfortid i bl.a. DSB og Monberg og Thorsen. Han er gift, har en voksen søn med eget malerfirma og to børnebørn.

Hvad koster buskampagnen?

»Det får du ikke at vide, men det er min søn, der har sponseret den.«

Borgmester vil hellere tale om en løsning

Holbæks borgmester, Søren Kjærsgaard (V), kan ikke kommentere Lars Bremers sag.

»Men at en enkelt borger i en enkelt sag køber busreklamer i en periode, det står vedkommende frit for. Der er ytringsfrihed. Den har han også benyttet sig af i København, og det er han i sin gode ret til. Men i et forsøg på at finde en løsning vil vi hellere mødes med ham i direkte dialog,« siger han.

Bryder du dig om det med annoncerne?

»Vi oplever af og til, at borgere siger, at gør vi ikke sådan eller sådan, så går de til medierne. Det er en del af dagligdagen,« fortæller borgmesteren.

Men det her er jo en busreklame?

»Ja, og det er så første gang, vi oplever, at en borger udtrykker sig på den måde. Men vi lytter til borgerne uanset hvad. Det skal ikke være sådan, at der skal købes busreklamer for at komme i dialog med Holbæk Kommune.«